b"\n_START_ARTICLE_\nBobby Blotzer\n_START_PARAGRAPH_\nRobert John (Bobby) Blotzer (s. 22. lokakuuta 1958 Pittsburgh, Yhdysvallat) on yhdysvaltalainen rumpali, joka parhaiten tunnetaan Ratt-yhtyeen rumpalina. H\xc3\xa4n on my\xc3\xb6s ollut mukana useissa sivuprojekteissa vuosien varrella.  _NEWLINE_Blotzer soitti uransa alussa Don Dokkenin yhtyeess\xc3\xa4 yhdess\xc3\xa4 tulevan Ratt-basistin Juan Croucierin kanssa. Kaksikko soitti my\xc3\xb6s Vic Vergeatin yhtyeess\xc3\xa4 1980-luvun alussa ennen liittymist\xc3\xa4\xc3\xa4n glam metal-yhtye Rattiin vuonna 1982. Yhtye nousi suureen suosioon 1980-luvulla ja sen levyj\xc3\xa4 myytiin miljoonia kappaleita. Rattin hajottua suosion laskettua vuonna 1992 Blotzer vet\xc3\xa4ytyi perhe-el\xc3\xa4m\xc3\xa4n pariin ja p\xc3\xa4iv\xc3\xa4t\xc3\xb6ihin. Yhtye kuitenkin teki comebackin noin viisi vuotta my\xc3\xb6hemmin. J\xc3\xa4senten ja varsinkin Blotzerin ja laulaja Stephen Pearcyn v\xc3\xa4lit ovat kuitenkin olleet alusta saakka kire\xc3\xa4t ja t\xc3\xa4m\xc3\xa4 on n\xc3\xa4kynyt Pearcyn erotessa useampaankin kertaan yhtyeest\xc3\xa4 vuosien aikana. Etenkin Blotzer tunnetaan v\xc3\xa4rikk\xc3\xa4ist\xc3\xa4 kommenteistaan lehdist\xc3\xb6ss\xc3\xa4 ja sosiaalisessa mediassa.  _NEWLINE_Vuonna 2015 Stephen Pearcyn erottua j\xc3\xa4lleen edellisvuonna yhtyeest\xc3\xa4, Blotzer kokosi uuden kokoonpanon, jolla h\xc3\xa4n l\xc3\xa4hti kiertueelle soittamaan Rattin kappaleita. Alun perin yhtye toimi nimell\xc3\xa4 Bobby Blotzer's Ratt Experience, mutta lyhensi my\xc3\xb6hemmin nimen Ratt-muotoon, sill\xc3\xa4 Blotzer ilmoitti h\xc3\xa4nell\xc3\xa4 olevan oikeuden k\xc3\xa4ytt\xc3\xa4\xc3\xa4 yhtyeen nime\xc3\xa4. Blotzer vetosi h\xc3\xa4nen ja kitaristi Warren DeMartinin omistamaan WBS Inc.-yhti\xc3\xb6\xc3\xb6n, joka hallinnoi Rattin nime\xc3\xa4. DeMartini yritti pys\xc3\xa4ytt\xc3\xa4\xc3\xa4 Blotzerin oikeustoimien kautta t\xc3\xa4ss\xc3\xa4 kuitenkin aluksi onnistumatta. Vuonna 2017 Rattin alkuper\xc3\xa4isj\xc3\xa4senet DeMartini, Pearcy ja Croucier kokosivat yhtyeen uudelleen ja ottivat nimen k\xc3\xa4ytt\xc3\xb6\xc3\xb6n vetoamalla 1980-luvulla tehtyyn sopimukseen, joka oikeuden mukaan oli edelleen voimassa. Blotzer kommentoi asioita v\xc3\xa4rikk\xc3\xa4\xc3\xa4sti muun muassa Facebook-sivuillaan ja on aikonut jatkaa oikeustaistelua vanhoja yhtyetovereitaan vastaan."